钦定古今图书集成/明伦汇编/家范典/第063卷 > 《鹡鸰颂》〈并序〉元·宗
## 钦定古今图书集成/明伦汇编/家范典/第063卷 > 《鹡鸰颂》〈并序〉元·宗

“朕之兄弟，惟有五人，比为方伯，岁一朝见。虽载崇藩屏，而有暌谈笑，是以辍牧人而各守京职。每听政之后，延入宫掖，申友于之志，咏《常棣》之诗，邕邕如，怡怡如，展天伦之爱也。” 秋九月辛酉，有鹡鸰千数，栖集于麟德殿之庭树，竟旬焉。飞鸣行摇，得在原之趣；昆季相乐，纵目而观者久之。逼之不惧，翔集自若。朕以为常鸟，无所志怀。左清道率府长史魏光乘，才雄白凤，辩壮碧鸡，以其宏达博识，召至轩槛，预观其事，以献其颂。夫颂者，所以揄扬德业，褒赞成功，顾循虚昧，诚有负矣。美其彬蔚，俯同《颂》云。

“伊我轩宫，奇树青葱，蔼周庐兮，冒霜停雪，以茂以悦，
恣卷舒兮。连枝同荣，吐绿含英，曜春初兮。蓐收御节，
寒露微结，气清虚兮桂宫兰殿，唯所息宴，栖《雍渠》兮
行摇飞鸣，急难有情，情有馀兮。顾惟德凉，夙夜兢惶，
惭化疏兮。上之所教，下之所效，实在予兮。天伦之性，
鲁卫分政，亲贤居兮。爰游爰处，爰笑爰语，巡庭除兮。
观此翔禽，以悦我心。”《良史书》兮，